b'\n_START_ARTICLE_\nBarjanski spreletavec\n_START_SECTION_\nOpis\n_START_PARAGRAPH_\nJe srednje velik ka\xc4\x8dji pastir. Odrasli dose\xc5\xbeejo 31 do 36 mm v dol\xc5\xbeino in 23 do 28 mm prek zadnjega para kril. Osnovna barva telesa je \xc4\x8drna, z rumenkastimi do rjavimi pegami na oprsju in zadku, ki se pri samcih s staranjem po\xc4\x8dasi obarvajo temnorde\xc4\x8de, predvsem pa je zanj zna\xc4\x8dilna bela obrazna maska. Na daljavo ga je mo\xc5\xbeno zamenjati z nekaterimi drugimi ka\xc4\x8djimi pastirji z rde\xc4\x8dimi pegami, predvsem severnoevropsko vrsto Leucorrhinia rubicunda, ki ima nekoliko ve\xc4\x8dje pege in rumenkasto obarvan sprednji rob kril. Tudi \xc4\x8drni kamenjak je podoben, a ima prav tako ve\xc4\x8dje pege, predvsem pa nikoli povsem bele obrazne maske._NEWLINE_Opisani sta dve podvrsti, ki ju nekateri avtorji obravnavajo kot samostojni vrsti. L. dubia dubia je raz\xc5\xa1irjena po Evropi zahodno od Urala, L. dubia orientalis pa v vzhodnem delu obmo\xc4\x8dja raz\xc5\xa1irjenosti. Orientalska se od evropske podvrste lo\xc4\x8di po odsotnosti nekaterih peg na zadku in dol\xc5\xbeini trnov pri li\xc4\x8dinkah, vendar slednji znak ni zanesljiv, saj je dol\xc5\xbeina trnov odvisna tudi od okoljskih dejavnikov, zlasti prisotnosti plenilcev.\n_START_SECTION_\nHabitat in raz\xc5\xa1irjenost\n_START_PARAGRAPH_\nBarjanski spreletavec se razmno\xc5\xbeuje v mo\xc4\x8dvirjih in ribnikih na kisli podlagi, bolj proti severu pa tudi v jezerih. Globina vode in velikost habitata sta manj pomembna, slab\xc5\xa1e pa prena\xc5\xa1a prisotnost plenilcev (rib). Odrasli letajo od za\xc4\x8detka maja do konca avgusta._NEWLINE_Je najbolj raz\xc5\xa1irjen predstavnik rodu spreletavcev (Leucorrhinia), \xc4\x8digar obmo\xc4\x8dje raz\xc5\xa1irjenosti obsega ves srednji in severni del Evrope ter Sibirijo vzhodno do Kam\xc4\x8datke in Japonske. Najve\xc4\x8d podatkov je za Severno Evropo, kjer je ena najpogostej\xc5\xa1ih pomladnih vrst ka\xc4\x8djih pastirjev. Na Balkanu je prisoten le po gorovjih, kar nakazuje, da so tamkaj\xc5\xa1nje populacije reliktne._NEWLINE_Ozemlje Slovenije je na ju\xc5\xbenem robu glavnega dela obmo\xc4\x8dja raz\xc5\xa1irjenosti, barjanski spreletavec se pojavlja v visokih barjih Julijskih Alp in Pohorja na severu dr\xc5\xbeave. Na Rde\xc4\x8di seznam ka\xc4\x8djih pastirjev iz Pravilnika o uvrstitvi ogro\xc5\xbeenih rastlinskih in \xc5\xbeivalskih vrst v rde\xc4\x8di seznam je mrtvi\xc4\x8dni spreletavec uvr\xc5\xa1\xc4\x8den kot prizadeta vrsta; upo\xc5\xa1tevajo\xc4\x8d redkost habitatov ga je mo\xc5\xbeno opredeliti tudi za kriti\xc4\x8dno ogro\xc5\xbeenega, pri tem pa so vsi habitati v dr\xc5\xbeavi \xc5\xbee za\xc5\xa1\xc4\x8diteni, zato neposredne nevarnosti za izumrtje ni.'